Wildbewaarder-kamp: “Nuwe kar as jy sê dit was jy”Raymond Buys Foto: news.grouperly.com Michael Erasmus, medebeskuldigde in die moordsaak van ŉ 15-jarige seun by ŉ weermag-tipe kamp, het Woensdag aan die streekshof in Vereeniging gesê hy is gevra om die blaam te dra vir die mishandeling by die kamp. Erasmus het onder kruisondervraging van staatsaanklaer Kobus Jacobs aan die hof gesê die kampeienaar, Alex de Koker, het vir hom gesê hy sal vir hom ŉ nuwe werk op ŉ nuwe plaas, ŉ motor en geld gee as hy die skuld sou dra vir Raymond Buys se mishandeling. Volgens hom het De Koker hom gevra om te sê dat hy (De Koker) nooit by die plaas was nie. De Koker en Erasmus staan tereg op aanklag van moord, kindermishandeling en aanranding met die doel om ernstige liggaamlike skade aan te rig nadat Buys in 2011 tydens sy verblyf by die Echo Wild Game Rangers-kamp gesterf het. De Koker het getuig hy was 60% van die tyd nie by die kamp nie. Erasmus het dit egter ontken en gesê hy was meeste van die tyd by die huis en het slegs die kamp verlaat wanneer hy sy kinders in die dorp gaan haal het. Hy het ander getuies se bewerings, dat hy Buys met ŉ rubberpyp, ŉ graaf en ŉ sekel aangerand het, ontken. “Buiten die stok het ek nooit enige wapens gebruik nie,” het hy gesê. Hy het erken hy het Buys slegs geslaan, geskop en een keer met ŉ besemstok geslaan. “Dit was onnodig,” het hy erken. Erasmus voer aan dit was alles in opdrag van De Koker dat Buys mishandel is en dat hy die seun slegs in De Koker se teenwoordigheid aangerand het. “As hy [Buys] nie wou regkom nie, moes ons hom ‘reg d*nner’, dit was Ales se woorde,” het Erasmus gesê. Jacobs het aangevoer dat ander ooggetuies gesê het Erasmus het Buys uit sy eie mishandel wanneer De Koker nie teenwoordig was nie. Die getuies het aan die hof verduidelik hoe Buys bykans elke dag tydens sy twee maande verblyf by die kamp mishandel is. Hy het ook gesê Buys is by die kamp gehou ondanks bewyse dat sy linkerarm en ribbes minstens twee weke voor sy dood gebreek is en hy in ŉ hospitaal opgeneem is. Buys het glo gereeld van pyn gekla en het sy linkerarm teen sy bors gehou. Erasmus het gesê hy het nooit vir De Koker gesê dat Buys dalk mediese behandeling moet kry nie, uit vrees dat hy aangeval sou word. Hy het gesê De Koker het hom aan die keel gegryp en geslaan as hy nie sy werk behoorlik gedoen het nie. Erasmus het ook getuig hoe De Koker sy eie kinders met ŉ besemstok geslaan en ŉ glas na sy dogter gegooi het. Jacobs het Erasmus daarvan beskuldig dat hy Buys se mishandeling op sy medenatuurbewaarder, Gerhard Oosthuizen, wou pak. “Julle almal se optrede het tot Raymond se dood gelei,” het Jacobs gesê. Wilna Buys en Geys Negar, Raymond se ma en stiefpa. Foto: Carte Blanche Buys se ma, Wilna, het na die hofverrigtinge aan verslaggewers gesê hoe moeilik dit is om na al die getuienis te luister. “Dis vreeslik, vreeslik om na al die leuens te luister. Dis baie, baie moeilik.” Sy het gesê dit breek haar hart om te weet dat haar seun meer as een keer probeer het om van die kamp af weg te hardloop. “Dit breek mens. Hoe sit jy jou pyn in woorde?” het sy gesê. Sy het gesê sy wil net sien dat geregtigheid geskied. Volgens die nie-regeringsorganisasie Women and Men Against Child Abuse, was Buys uitgeteer, gedehidreer, het hy breinskade, skedelfrakture, ŉ gebreekte arm, kneusplekke en sigaretbrandmerke regoor sy liggaam gehad as ŉ gevolg van De Koker se optrede en bevele. Hy is glo ook aangesê om sy eie ontlasting te eet. Die saak is tot 19 Februarie uitgestel. Die uitspraak word op 27 Februarie verwag. Lees alle vorige berigte oor Echo Wild Game Rangers op Maroela Media.